རྩོམ་པའི་རྣམ་གཞག་ཉིད་ད་ལྟའི་རྩོམ་རིག་གཞུང་ལུགས་དང་སྦྱར་ཏེ་བཤད་ན།ས་པཎ་ཚང་གིས་ཐོག་མར་རྩོམ་པ་གྲུབ་བྱེད་ཀྱི་དངོས་རྒྱུ་ཚོགས་གསུམ་དང་སྙན་ངག་མཛེས་པར་བྱེད་པའི་རྒྱན་དང་ཉམས་དགུ་ལ་སོགས་པ་བསྟན་པ་མ་ཟད།རྩོམ་ལུས་དང་རྩོམ་ཐབས།རྩོམ་གཤིས།དཔེ་དོན་སྦྱོར་ཚུལ་གྱི་སྐྱོན་ཡོན།འཁྱོག་བརྗོད་དང་དྲང་བརྗོད་སོགས་སྙན་ངག་མེ་ལོང་དང་བསྟུན་ནས་གཞུང་ལུགས་ཀྱི་ངོས་ནས་བོད་དུ་ངོ་སྤྲོད་བྱས་པ་དང་།ཚད་ངེས་ཅན་ཞིག་གི་སྟེང་ནས་བཤད་ན་རྩོམ་རིག་གི་གོ་དོན་དང་རྩ་དོན།ཁྱབ་ཁོངས་སོགས་གཞི་རྩའི་ཤེས་བྱ་དག་བོད་དུ་ཐོག་མར་བསྟན་པ་མ་ཟད།གཞུང་ལུགས་ཀྱི་ངོས་ནས་རྩོམ་པ་ལ་འཇུག་པའི་བློ་མིག་ཆེས་ཆེར་ཕྱེས་པ་དང་།སྙན་ངག་མེ་ལོང་ཐོ་རེ་བ་ཞིག་བསྒྱུར་བ་དེས་འགྲོ་མགོན་འཕགས་པའི་སྐབས་སུ་གཞུང་ཆ་ཚང་བོད་དུ་འགྱུར་བའི་ཐད་དུ་ཕྱོགས་སྟོན་གྱི་ནུས་པ་གལ་ཆེན་ཐོན་པ་དང་།ལྷག་པར་དུ་རྒྱན་གྱི་བརྗོད་དོན་དག་ཚིགས་བཅད་ཀྱི་ལམ་ནས་བརྩམས་པ་དེ་དག་གིས་རྗེས་སུ་ཤོང་དཔང་གཉིས་ཀྱི་འགྱུར་ཆ་ཚང་བོད་དུ་ཐོན་པའི་ཐད་དུ་ནུས་པ་མི་དམན་པ་ཐོན།